L-Universitajiet Ewropej huma alleanzi transnazzjonali ta' istituzzjonijiet tal-edukazzjoni ogħla minn madwar l-UE li jingħaqdu għall-ġid tal-istudenti, tal-għalliema u tas-soċjetajiet. Illum, il-Kummissjoni Ewropea ħabbret 24 Università Ewropea oħra li se jingħaqdu mal-ewwel 17-il alleanza ta' istituzzjonijiet tal-edukazzjoni ogħla li kienu ntgħażlu fl-2019. B'appoġġ finanzjarju mill-programmi Erasmus+ u Orizzont 2020, dawn isaħħu l-kwalità, l-inklużjoni, id-diġitalizzazzjoni u l-attrattività tal-edukazzjoni ogħla fl-Ewropa. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Illum il-Kummissjoni qed twieġeb bil-qawwa s-sejħa tal-istudenti għal aktar libertà biex jistudjaw madwar l-Ewropa, is-sejħa tal-għalliema u tar-riċerkaturi biex jiġbru aħjar l-għarfien, u s-sejħa tal-istituzzjonijiet tal-edukazzjoni ogħla biex jiġbru flimkien ir-riżorsi. B'41 Università Ewropea, li jinvolvu 280 istituzzjoni u li huma appoġġati b'€287 miljun mill-baġit tal-UE, iż-Żona Ewropea tal-Edukazzjoni qed issir realtà tanġibbli għal ħafna.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Ninsab kuntenta ħafna nara firxa wiesgħa ta' istituzzjonijiet tal-edukazzjoni ogħla mill-Istati Membri kollha u lil hinn li issa huma involuti fil-41 Università Ewropea. Il-pandemija tal-COVID-19 ħarġet fid-dieher li l-uniku mod kif nirkupraw mill-kriżi u nibnu r-reżiljenza hu b'koperazzjoni aktar profonda bejn il-fruntieri, id-dixxiplini u l-kulturi. Dawn l-Universitajiet Ewropej huma pedament importanti għaż-Żona Ewropea tal-Edukazzjoni.” Magħżula minn fost 62 applikazzjoni, l-24 Università Ewropea ġdida jinvolvu 165 istituzzjoni tal-edukazzjoni ogħla minn 26 Stat Membru u pajjiżi oħra li qed jipparteċipaw fil-programm Erasmus+ (ara l-Anness). Dawn se jsaħħu l-koperazzjoni bejn l-istituzzjonijiet, l-istudenti u l-persunal tagħhom, u se jiġbru flimkien ir-riżorsi fiżiċi u online, il-korsijiet, l-għarfien espert, id-data u l-infrastruttura tagħhom. B'ħidma aktar mill-qrib flimkien, se titqawwa l-kapaċità tagħhom biex jindirizzaw l-isfidi li qed iġarrbu waqt l-irkupru u wara. Se tgħinhom irawmu tranżizzjonijiet ekoloġiċi u diġitali inklużivi għall-ġid tal-istudenti tagħhom u taċ-ċittadini Ewropej kollha. L-universitajiet Ewropej juru l-ewwel riżultati Dan l-aħħar, il-Kummissjoni wettqet stħarriġ fost l-ewwel 17-il Università Ewropea li kienu ntgħażlu s-sena l-oħra. Ir-riżultati juru li 96% tal-istituzzjonijiet jidhrilhom li kienu jkunu mħejjija aħjar għall-pandemija tal-coronavirus kieku l-Università Ewropea tagħhom kienet diġà operattiva għalkollox (dawn bdew jaħdmu biss bejn sitta u disa' xhur ilu). Aktar minn 60% minnhom jidhrilhom li l-fatt li huma parti minn Università Ewropea diġà għenhom jindirizzaw id-diffikultajiet attwali marbuta mal-kriżi. Fost l-aħjar eżempji hemm il-ħolqien ta' kampusijiet interuniversitarji virtwali li joffru korsijiet konġunti mħallta u unitajiet tat-tagħlim komuni integrati fil-kurrikuli tal-universitajiet membri kollha. L-Universitajiet Ewropej għandhom l-għan ukoll li jappoġġaw aktar it-tagħlim tul il-ħajja billi jiftħu opportunitajiet għall-istudenti ta' kull età ħalli jiksbu mikrokredenzjali meta jtemmu korsijiet jew moduli qosra. L-Universitajiet Ewropej jinkludu tipi differenti ta' istituzzjonijiet tal-edukazzjoni ogħla, minn universitajiet tax-xjenzi applikati, universitajiet tekniċi u skejjel tal-arti tal-films u tal-midja għal universitajiet komprensivi u intensivi fir-riċerka. Se jinvolvu madwar 280 istituzzjoni tal-edukazzjoni ogħla mill-Istati Membri kollha u lil hinn, li jinsabu kemm fil-bliet kapitali iżda anki f'reġjuni Ewropej aktar imbiegħda. Bħala medja, kull alleanza tikkonsisti f'seba' istituzzjonijiet tal-edukazzjoni ogħla. Filwaqt li xi alleanzi huma komprensivi u jkopru d-dixxiplini kollha, oħrajn jispeċjalizzaw pereżempju fl-iżvilupp sostenibbli, fis-saħħa u l-benesseri, fid-diġitalizzazzjoni u l-intelliġenza artifiċjali, fl-arti, fl-inġinerija jew fl-ispazju. B'kollox hemm baġit sa €287 miljun għal dawn il-41 Università Ewropea. Kull alleanza tirċievi sa €5 miljun mill-programm Erasmus+ u sa €2 miljun mill-programm Orizzont 2020 għal tliet snin biex tibda timplimenta l-pjanijiet tagħha u twitti t-triq biex tkun mudell għal istituzzjonijiet oħrajn tal-edukazzjoni ogħla madwar l-UE kollha. Il-finanzjament miż-żewġ programmi hu pass importanti biex jissaħħu l-interazzjonijiet bejn iż-Żona Ewropea tal-Edukazzjoni u ż-Żona Ewropea tar-Riċerka. Il-progress ta' kull alleanza hu segwit mill-qrib. Fil kuntest tal-baġit fit-tul li jmiss tal-UE għall-2021-2027, il-Kummissjoni pproponiet li tniedi Universitajiet Ewropej permezz tal-programm Erasmus, f'sinerġija mal-programm Orizzont Ewropa u ma' strumenti oħra tal-UE. Kuntest Il-Kummissjoni Ewropea pproponiet l-inizjattiva tal-Universitajiet Ewropej lill-mexxejja tal-Unjoni Ewropea qabel is-Summit Soċjali ta' Gothenburg f'Novembru tal-2017, bħala parti minn viżjoni ġenerali għall-ħolqien ta' Żona Ewropea tal-Edukazzjoni sal-2025. F'Diċembru tal-2017, il-Kunsill Ewropew approva l-inizjattiva u appella biex sal-2024 jinħolqu mill-inqas 20 Università Ewropea. Il-kunċett tal-Universitajiet Ewropej ġie żviluppat bil-gwida tal-Kummissjoni Ewropea u b'koperazzjoni mill-qrib mal-Istati Membri, ma' istituzzjonijiet tal-edukazzjoni ogħla u ma' organizzazzjonijiet tal-istudenti. Għal aktar tagħrif Skeda informattiva L-Inizjattiva tal-Universitajiet Ewropej